ZAPISNIK

s 19. sjednice Vijeća Gradske četvrti Sesvete, održane 30. studenog 2018., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4, soba 23/II, Sesvete.

Nazočni članovi Vijeća Gradske četvrti Sesvete:

Petar Bajan, Marija Baričević, Željko Blažinović, Antun Bošnjaković, Marko Brkić, Maja Buljubašić, Marko Galić, Ivanka Gregoranić, Mira Halapa, Jurica Jug, Stjepan Kezerić, Damir Kostanjski, Tihomir Lukanić, Vladimir Marić, Dražen Markota, Boris Matoic, Mladen Šturlić-Tupek, Zlata Trošelj i Nataša Vučkov. 

Nazočni radno:
- Ante Plazonić, zastupnik Gradske skupštine s područja Gradske četvrti Sesvete i koordinator za izgradnju Branimirove ulice
- Borko Samec - urednik portala Sesvete Danas
- Stipe Jurić, Petar Vukelić - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti, sve radno nazočne, zahvaljuje na odazivu, konstatira da je prisutno 17 članova Vijeća, te Vijeće može pravovaljano odlučivati.
Stjepan Kezerić navodi da je članovima Vijeća dan prije sjednice poslan ispravak zapisnika kojeg su svi prethodno primili. Upitao je jesu li svi članovi zaprimili zapisnik i imaju li kakav komentar ili primjedbu na njega.
Članovi Vijeća nemaju primjedbi, te je zapisnik s 18. sjednice održane 22. listopada 2018. usvojen jednoglasno.

Predsjednik je potom iznio prijedlog dnevnog reda 19. sjednice Vijeća Gradske četvrti Sesvete i zamolio članove Vijeća, ako imaju kakve primjedbe ili prijedloge, da ih iznesu. Tihomir Lukanić zatražio je da uđe u zapisnik da će on biti protiv iznesenog dnevnog reda. Vladimir Marić zatražio je da se nadoda točka dnevnog reda kroz koju bi Vijeće donijelo Zaključak kako smatra da Gradonačelnik Grada Zagreba Milana Bandića ne smije ugošćavati osobe kao što je Predsjednik Skupštine Grada Jagodine Dragan Marković „Palma“. Upozorio je kako je Dragan Marković u više navrata vrijeđao Domovinski rat u kojem je Republika Hrvatska obranila svoju samostalnost i vrijeđao generala Antu Gotovinu. 
Stjepan Kezerić predložio je da se o tom pitanju govori pod točkom Razno, dok je Damir Kostanjski zamolio da se precizno definira ta točka dnevnog reda. Antun Bošnjaković rekao je kako je mišljenja da osobe kao Dragan Marković ne bi trebale dolaziti u Hrvatsku.

/ Sjednici su se u 17,06 pridružili članovi Vijeća Marija Baričević i Željko Blažinović/

Ivanka Gregoranić smatra da bi se Vijeće Gradske četvrti Sesvete moglo samo ograditi od tog sastanka gradonačelnika. 
Vladimir Marić predložio je da se progovori još o tom pitanju pod točkom Razno, a da za iduću sjednicu Vijeća Gradske četvrti Sesvete predloži prijedlog Zaključka.




Ante Plazonić zamolio je da se njegovo izvješće održi kao prva točka dnevnog reda, na što je predsjednik Vijeća Gradske četvrti Sesvete upitao članove Vijeća protivi li se tko tomu. Kako nije bilo prigovora napravljena je izmjena u redoslijedu dnevnog reda.
Daljnjih prijedloga i primjedbi na dnevni red nije bilo, te je Vijeće sa 17 glasova „za“,  1 “protiv“ i 1 „suzdržanim“ donijelo

DNEVNI RED :

1. Izvješće koordinatora za nastavak izgradnje Branimirove ulice oko stanja otkupa zemljišta za izgradnju novih etapa Branimirove ulice
2. Prijedlog Zaključka o izmjeni Financijskog plana Gradske četvrti Sesvete za 2018.
3. Prijedlog Zaključka o izmjeni Plana komunalnih aktivnosti Gradske četvrti Sesvete u 2018.
4. Prijedlog Zaključka o predlaganju kandidata za suce porotnike Županijskog suda u 
Zagrebu
5. Prijedlog Zaključka o predlaganju kandidata za suce porotnike Općinskog kaznenog suda u Zagrebu
6. Prijedlog Zaključka o ukidanju statusa javnog dobra u općoj uporabi – davanje mišljenja
7. Prijedlog Zaključka o Planu promicanja zdravlja, prevencije i ranog otkrivanja bolesti u Gradu Zagrebu za razdoblje 2019. – 2021., - davanje mišljenja
8. Razno:    
           8.1.Prijedlozi i mišljenja – izmjena Generalnog urbanističkog plana Sesveta.

/Prelazi se na rad po dnevnom redu./

Ad 1)
Ante Plazonić istaknuo je kako bi do 15. prosinca trebale završiti sve pripreme za otkup  ili izvlaštenja na svim dionicama buduće trase produžetka Branimirove ulice. Veći dio vlasnika čestica i objekata nije zadovoljan procjenama, budući da se 2012. godine nudilo više za otkup. Treba naglasiti kako je Zakon o izvlaštenju i procjenama donesen 2014. godine jesan te je sukladno smjernicama iz tog zakona pet neovisnih sudskih vještaka procijenilo poljoprivredno zemljište na 21 - 22€. Nakon održanog neformalnog radnog sastanka s vlasnicima čestica, čini se da su ljudi shvatili da su prethodne ponude bile bezobrazno skupe te da je ova cijena realna. U skladu s tim, neki od njih su prihvatili ponuđene cijene i pokušat će ih se ove godine obeštetiti za zemljište u njihovom vlasništvu. Oni koji nisu suglasni, rekao je Ante Plazonić, idu u postupak izvlaštenja. Oko izvlaštenja će se stručni vještaci Grada Zagreba i vlasnika usuglasiti oko cijene, a nakon toga više neće biti moguće utjecati na cijenu. Postupak izvlaštenja ne odgađa stupanje u  posjed s obvezom Grada Zagreba da na depozitni račun uplati/rezervira sredstva u vrijednosti sadašnje procjene. Ante Plazonić izrazio je zabrinutost ako Gradski proračun za iduću godinu ne izglasa i ako se dogode prijevremeni izbori za Skupštinu, time bi se financiranje otkupa parcela buduće Branimirove ulice stavilo na stranu.
	Kako nije bilo upita i komentara od strane članova Vijeća Gradske četvrti Sesvete, Stjepan Kezerić zahvalio je Anti Plazoniću na podnesenom izvješću.
	
Ad 2)
Stjepan Kezerić navodi da je svima dostavljen prijedlog izmjene Financijskog plana Gradske četvrti Sesvete za 2018. godinu, te je predložio da se članovi uključe u raspravu, ako ima kakvih nejasnoća.
Nije bilo rasprave te je Vijeće Gradske četvrti Sesvete glasovalo i većinom glasova, sa 16 glasova „za“,  1 “protiv“ i 2 suzdržana donijelo

Zaključak 
o izmjeni Financijskog plana Gradske četvrti Sesvete za 2018.

/ Financijski plan se prilaže zapisniku sjednice /

Ad 3)

Stjepan Kezerić istaknuo je da je Plan komunalnih aktivnosti Gradske četvrti Sesvete, što se tiče asfalterskih radova, izvršen skoro 100%, a s obzirom na to da se vidjelo da će na pojedinim pozicijama ostati još novca, isti iznos će se utrošiti za asfalterske akcije koje je moguće brzo izvesti, a postoji opravdanost da se radovi izvrše kao prioritet.
Antun Bošnjaković istaknuo je važnost uređivanja sportskog terena u Starom Brestju u Ulici Emanuela Vidovića i zamolio da se nakon rješavanja imovinsko-pravnog problema u iduću godinu uvrsti izgradnja sportskog igrališta u Starom Brestju. Zamolio je informaciju da se provjeri u kojem je stadiju izrada projektne dokumentacije za uređivanje Horvatove ulice.
Željko Blažinović rekao je kako je bio sa Stjepanom Kezerićem u Vodoopskrbi i odvodnji d.o.o. na razgovoru o problemu građana Vugrovca Donjeg i Prekvršja vezano uz nedovoljni pritisak u vodoopskrbnom cjevovodu u Vinogorskoj ulici. Pohvalio je odličnu suradnju Zagrebačkih cesta s Gradskom četvrti Sesvete i rekao da bi trebalo biti primjer suradnji kakvu bi trebalo organizirati sa svim ostalim društvima. Željko Blažinović smatra da treba preasfaltirati Ulicu Franje Habeka u Prekvršju i Vugrovcu Donjem.
Jurica Jug kazao je kako treba urediti Tupekovu ulicu u Starom Brestju. Stjepan Kezerić rekao je kako su bili na terenu s građanima, a s Vodoopskrbom i odvodnjom d.o.o. će se vidjeti kakvi su njihovi planovi po pitanju te ulice te će se sukladno dobivenoj informaciji ista ulica uređivati u sljedećoj godini, ako će se moći.
Mladen Šturlić-Tupek zatražio je informaciju o statusu izrade projektne dokumentacije za rekonstrukciju prometnice i semaforizaciju križanja Brestovačke ulice s ulicama Vladimira Filakovca i Krste Hegedušića.
Tihomir Lukanić je zatražio informaciju vezano uz dodatno uređivanje prometnica iz sredstva koja su ostala u Planu komunalnih aktivnosti Gradske četvrti Sesvete, na koji se način određuju prioriteti za to uređenje.
Stjepan Kezerić rekao je kako se uređuju ulice sukladno procijenjenim prioritetima na terenu. Dražen Markota dodatno je objasnio kako se kontaktiralo predsjednika Povjerenstva za promet, ceste, nogostupe, puteve i asfaltne površine Damira Kostanjskog i s njime se konzultiralo o opravdanosti radova na svakoj prometnici. Radi se o ulicama koje su zaista zahtijevale radove na prometnicama npr. Horvatova ulica, Ulica Vinka Sedinića, Livadarski put, a što mogu posvjedočiti članovi Vijeća koji poznaju lokacije.
Petar Bajan istaknuo je potrebu asfaltiranja puta prema Branovečini/Trnovčici kako bi tijekom radova na Brestovečkoj građani Starog Brestja mogli izaći prema gradu.
Zlata Trošelj pohvalila je da se uređuje Livadarski put i upozorila je na problem stanara iz ogranka Livadarskog puta kod kbr. 11-12 koji nemaju pristup stambenim zgradama od ceste. Dražen Markota smatra da treba poslati dopis nadležnom gradskom uredu da se očituje po tom pitanju.
Željko Blažinović je istaknuo, sukladno iskustvu iz prethodnih godina, kako smatra da se sredstva koja ostaju trebaju utrošiti na radove Zrinjevca. Predložio je da svaki mjesni odbor dobije oglasnu ploču kako bi se mogle davati informacije građanima. Stjepan Kezerić zatražio je da se prijedlog unese u zapisnik te da se isto financira, ukoliko ostane sredstava u Planu.
Mira Halapa je rekla da se u Planu komunalnih aktivnosti Gradske četvrti Sesvete u 2018. godini nalazi pet projekata izrade tehničke dokumentacije, smatra da je potrebno raditi radove na području Gajišća zajedno s Vodoopskrbom i odvodnjom d.o.o., koja bi trebala mijenjati cijevi starog Sljemenskog cjevovoda. Stjepan Kezerić istaknuo je da se koordinira zajedno s radovima Vodoopskrbe i odvodnje d.o.o. i Gradske plinare Zagreb d.o.o. kako ne bi bilo preklapanja radova. Dražen Markota napomenuo je kako je ishođena građevinska dozvola za nogostup u Virovitičkoj ulici.
	Vijeće je potom glasovalo o prijedlogu te s 16 glasova „za“, 1 „protiv“ i 2 suzdržanih donijelo

Zaključak
o izmjeni Plana komunalnih aktivnosti Gradske četvrti Sesvete u 2018.

/ Zaključak se prilaže zapisniku sjednice /

Ad 4)
Stjepan Kezerić podsjetio je kako je ova točka bila na dnevnom redu prošle sjednice i zamolio je članove Vijeća da dostave svoje prijedloge. Tihomir Lukanić rekao je da ima jedan prijedlog te da će sve potrebne podatke dostaviti sukladno traženom roku. Maja Buljubašić rekla je kako smatra da bi porotnici trebali biti osobe koje imaju slobodnog vremena, kako ročište katkad traje 15 minuta, a katkad može trajati više sati te da se s ročišta u tijeku postupka ne može otići. Stjepan Kezerić rekao je kako nedostaje kandidata te je predložio članovima Vijeća da slobodno do roka dostave svoje prijedloge. Pitao je članove Vijeća slažu li se da se kasnije dostavljen prijedlozi uvrste i zaključkom dostave, no nije bilo prigovora na taj prijedlog.

Ad 6) 
Stjepan Kezerić otvorio je raspravu po ovoj točki dnevnog reda te je upitao članove Vijeća imaju li kakav komentar, kritiku ili prijedlog.
	Kako nitko od članova Vijeća nije imao komentara, Vijeće je glasovalo o prijedlogu, te s 18 glasova „za“ i 1 „suzdržanim“ donijelo

Zaključak o davanju mišljenja na Prijedlog 
o ukidanju statusa javnog dobra u općoj uporabi

/ Zaključak se prilaže zapisniku sjednice /

Ad 7)
Stjepan Kezerić istaknuo je da se i u ovoj točki dnevnog reda traži od Vijeća Gradske četvrti Sesvete davanje mišljenja. Rekao je kako su tražili od predlagača da netko dođe i približi Plan promicanja zdravlja, prevencije i ranog otkrivanja bolesti u Gradu Zagrebu za razdoblje 2019. – 2021. no kako su članovi Vijeća dvoje stručnih liječnika koji će sigurno moći procijeniti  sam Plan.
Marko Brkić kazao je kako Grad Zagreb prednjači po pitanju prevencije i ranog otkrivanja bolesti, nema dana u godini da se ne odvija nekakav tip preventivne akcije. Ukratko je rekao da su u Planu pobrojane aktivnosti koje se planiraju izvesti u narednom razdoblju koje mogu biti primjer drugima kako se radi prevencija.
Vijeće je potom glasovalo o prijedlogu te je jednoglasno donijelo



Zaključak o davanju mišljenja na Plan promicanja zdravlja, prevencije 
i ranog otkrivanja bolesti u Gradu Zagrebu za razdoblje 2019. – 2021.

/ Zaključak se prilaže zapisniku sjednice /

Ad 8)

	Predsjednik Vijeća Stjepan Kezerić obavijestio je da je Povjerenstvo za prostorno planiranje u nepotpunom sastavu predložilo da se svi prijedlozi za izmjenu GUP-a šalju prema Gradskoj četvrti koja će to dalje proslijediti prema gradskim uredima. Tihomir Lukanić rekao je kako je na sastanku Povjerenstva bilo dvoje od petero članova te nisu imali kvorum da bi donijeli zaključak. Rekao je kako je dobio informaciju da kada Gradski ured za strategijsko planiranje i razvoj Grada zaprimi veći broj prijedloga za izmjenu GUP-a ili Prostornog plana Grada Zagreba onda oni imaju razlog reagirati. Smatra da se treba apelirati na što širi krug građana - da daju svoje prijedloge za izmjenu GUP-a i Prostornog plana Grada Zagreba. Rekao je da su na Povjerenstvu u nepotpunom sastavu razgovarali da se prijedlozi trebaju dostavljati preko Gradskog ureda za mjesnu samoupravu - Područnog ureda Sesvete jer tada se može imati potpuna slika koliko je inicijativa, te što je dostavljeno prema Gradskom uredu za strategijsko planiranje i razvoj Grada
	Željko Blažinović zamolio je da se prijedlozi prioriteta za Plan komunalnih aktivnosti Gradske četvrti Sesvete u 2019. godini isprintaju te dostave predsjednicima radnih tijela pri Vijeću Gradske četvrti Sesvete kako bi predsjednici tih radnih tijela u dogovoru s predsjednikom i potpredsjednikom Gradske četvrti Sesvete mogli raspravljati o prioritetima. Zamolio je Stipu Jurića da se lista prijedloga prioriteta dostavi predsjednicima Povjerenstva koji bi bili dužni do slijedeće sjednice održati sastanak kako bi svi skupa bili u mogućnosti kvalitetno sudjelovati u donošenju Plana komunalnih aktivnosti Gradske četvrti Sesvete u 2019. godini. 
Nataša Vučkov pozdravlja inicijativu da svi prijedlozi za izmjenu GUP-a idu preko Gradskog ureda za mjesnu samoupravu. Opisala je situaciju ljudi koji su se pismenim putem obratili prema Gradskom uredu za strategijsko planiranje i razvoj Grada, a dobili su odgovor da se sa svojim inicijativa trebaju javiti za vrijeme javnih rasprava za izmjenu planova. 
Dražen Markota rekao je kako je u prethodnom razdoblju dan niz prijedloga, a u razgovoru je pročelnica Gradskog ureda za strategijsko planiranje i razvoj Grada zatražila da se šalju prijedlozi. Isti prijedlozi poslani su pismeno, a onda je pročelnica Sanja Jerković rekla da ništa nije zaprimljeno u ured. Kazao je da je dobro da ide preko Gradske četvrti Sesvete jer se time može imati jasna evidencija kada je što slano i kome je dostavljeno. Ovime, napomenuo je, imat ćemo priliku imati sve prijedloge na jednom mjestu i samim time ubrzati proces donošenja odluke da se raspiše Javna rasprava o Prijedlogu izmjena i dopuna Generalnog urbanističkog plana i o Prijedlogu izmjena i dopuna Prostornog plana Grada Zagreba.
Marko Brkić predložio je da se pokrene inicijativa s Mjesnim odborom Sesvetski Kraljevec za izgradnju dodatne zdravstvene stanice jer su trenutačni prostori zdravstvenih prostora u Iveru te Sesvetskom Kraljevcu neadekvatne za rad. Dražen Markota rekao je kako je njegov prijedlog bio da se na području budućeg dječjeg vrtića Sesvetski Kraljevec proba ubaciti 200-300m2  prostora za zdravstvene namjene. Time bi se, zaključili su Marko Brkić i Dražen Markota, pokrile potrebe šireg područja istoka Gradske četvrti Sesvete.
Vladimir Marić obvezao se članovima Vijeća Gradske četvrti Sesvete dostaviti sve materijale vezane uz prijedlog za dnevni red iduće sjednice Vijeća Gradske četvrti Sesvete po pitanju službenog dolaska Dragana Markovića „Palme“ u Grad Zagreb.
Tihomir Lukanić rekao je kako dobiva informacije od građana iz Kašine kako se na pješakom prijelazu kod osnovne škole u Kašini nesavjesni vozači ne zaustavljaju na semaforu. Zamolio je da Vijeće Gradske četvrti Sesvete inicira postavljanje semafora na toj lokaciji. Upozorio je da učenici Osnovne škole Jelkovec zbog nedostatka prostora moraju ići na nastavu u prostorije Srednje škole Jelkovec. Dražen Markota rekao je da se 1. lipnja 2019. godine počinje s radovima na aneksu tog objekta. Zatražio je informaciju je li iz Gradske skupštine došao prijedlog za neku točku dnevnog reda koja nije uvrštena u ovu sjednicu. Stipe Jurić rekao je kako je došlo nekoliko prijedloga no nisu bili vezani uz Sesvete ili od većeg interesa za sve građane Sesveta te ih kao takve predsjednik Vijeća nije ni predložio na dnevni red, u skladu sa zaključkom Vijeća o davanju mišljenja. 
Maja Buljubašić upozorila je da se na željezničko-cestovnom prijelazu u Sesvetskom Kraljevcu katkad zna čekati i do 20 minuta, a da vlak ne prođe na kraju i na to da se katkad zna dogoditi da se rampa ne spušta prilikom prolaska vlaka. Stjepan Kezerić rekao je kako se u prostorijama Gradske četvrti Sesvete održao radni sastanak po tom pitanju s Mirkom Franovićem, direktorom Sektora Razvoja i EU fondova HŽ Infrastrukture, Janjom Groš, zamjenicom direktora za EU fondove, te predsjednikom Vijeća Mjesnog odbora Sesvetski Kraljevec Bernardom Grebenarom. Mirko Franović je tada objasnio da se sukladno starosti željezničke infrastrukture na pruzi između Dugog Sela i Zagreba događaju kvarovi s rampom. Djelatnici HŽ u takvim situacijama, kada je na željezničko-cestovnom prijelazu isključena iz funkcije regulacije prometa, postupaju prema odredbama Pravilnika o načinu i uvjetima za sigurno odvijanje i upravljanje željezničkim prometom. Strojovođa pružnog vozila prije nailaska na željezničko-cestovni prijelaz uređajem mora zaustaviti vlak, dati zvučni signal i nakon što se uvjeri da sudionici cestovnog prometa ne prelaze preko ŽCP-a, nastaviti vožnju brzinom do najviše 10 km/h dok čelo vlaka ne prijeđe preko ŽCP-a te nakon toga nastaviti vožnju najvećom dopuštenom brzinom. Snimka koja je objavljena putem društvenih mrežama snimljena je nakon što je strojovođa postupio po sigurnosnoj proceduri te kad vlak zadnjim vagonima prelazi preko prijelaza.“ Obavezali su se na sastanku da će modernizirati uređaj za praćenje prolaska vlakova što će smanjiti vrijeme čekanja na ŽCP-u. Damir Kostanjski ustvrdio je da se dogodio veliki propust HŽ-a jer je u ovom slučaju vlak samo prošao bez sigurnosnog postupka. Mladen Šturlić-Tupek zatražio je da se dostavi pismeno obrazloženje svim članovima Vijeća Gradske četvrti Sesvete. Dražen Markota rekao je kako se članovima Vijeća treba dostaviti zaprimljeni odgovor HŽ-a. Stjepan Kezerić zamolio je Stipu Jurića da dostavi sve dopise po pitanju ove problematike članovima Vijeća Gradske četvrti Sesvete.
Stjepan Kezerić i Dražen Markota sve članove Vijeća su pozvali na otvaranje klizališta u Sesvetama.

Daljnje rasprave nije bilo, te je Vijeće završilo s radom u 18,05.


KLASA: 026-02/18-001/549
URBROJ: 251-06-11-12-18-2
Sesvete, 30. studenoga 2018.             

